บสก.พลิกโฉมหน้า...สู่ธนาคารเพื่อการพัฒนาสินทรัพย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...ทีมข่าวการเงิน
บริษัทบริหารสินทรัพย์ กรุงเทพพาณิชย์ (บสก.) ตั้งขึ้นมาแล้ว 12 ปี เป็นหนึ่งในองค์กรที่เกิดจากวิกฤตการเงินปี 2540 
บสก.มีหน้าที่รับหนี้เสีย หรือเป็น “แบดแบงก์” ของธนาคารกรุงเทพฯ พาณิชย์การ (บีบีซี) ที่ถูกปิดกิจการ และโอนหนี้เสียมาให้ บสก.บริหาร ก่อนที่ บสก.จะขยายบทบาทด้วยการรับซื้อรับโอนหนี้เสียจากสถาบันการเงินอื่น 
“สุเมธ มณีวัฒนา” ขึ้นแท่นเป็นกรรมการผู้จัดการ บสก.คนล่าสุด ได้เริ่มงานกับธนาคารกรุงเทพฯ พาณิชย์การตั้งแต่ปี 2535 และถือว่าเป็นลูกหม้อและผู้บุกเบิกการก่อตั้ง บสก.มาตั้งแต่ต้น 
แม้ว่า “สุเมธ” จะมีวาระการดำรงตำแหน่งเพียง 2 ปี แต่ก็มีโจทย์ที่ท้าทายความสามารถอยู่ไม่น้อย 
สุเมธ กล่าวว่า ในช่วง 2 ปีของการทำงานนี้ สิ่งที่ตั้งใจคือการวางพื้นฐานทั้งคนและระบบงาน บสก. เพื่อเตรียมพร้อมรับโอนสินทรัพย์ทั้งหนี้ด้อยคุณภาพ (เอ็นพีแอล) และสินทรัพย์รอการขาย (เอ็นพีเอ) จากบรรษัทบริหารสินทรัพย์ไทย (บสท.) ที่จะยุบเลิกในปี 2554 โดยมีมูลค่ากว่า 1.5 แสนล้านบาท 
บสก.มั่นใจว่ามีศักยภาพมากพอที่จะเข้าไปรับซื้อหนี้ทั้งหมดจาก บสท.ได้อย่างไม่มีข้อติดขัด และมีฐานะทางการเงินที่มั่นคงอยู่ในสถานะได้เปรียบในการแข่งขัน โดยเงินสดเฉลี่ยต่อเดือน เดือนละ 1,000 ล้านบาท ประกอบกับมีเงินสำรองใช้อีก 2,000 ล้านบาท ส่งผลให้มีความพร้อมในการซื้อสินทรัพย์จาก บสท. อีกทั้ง บสท.ยังมีเงินค้างชำระกับ บสก.อีก 5,5005,600 ล้านบาท
สิ่งที่สำคัญมีความตั้งใจที่จะผลักดันให้ บสก.จดทะเบียนในตลาดหลักทรัพย์แห่งประเทศไทย (ตลท.) ภายในปี 2555 และยกระดับเป็นธนาคารเพื่อการพัฒนาสินทรัพย์แห่งประเทศไทย ซึ่งจะช่วยการซื้อขายพัฒนาสินทรัพย์ให้ครบวงจร และง่ายต่อการเข้าใจของประชาชน 
สุเมธ กล่าวว่า หลังจากที่ บสก.เข้าไประดมทุนในตลาดหลักทรัพย์ คาดว่าจะมีสินทรัพย์รวม 1 แสนล้านบาท จากที่มีอยู่ในขณะนี้ที่ 7 หมื่นล้านบาท รวมทั้งยังมีแผนที่จะจัดตั้งบริษัทลูกเพิ่มเพื่อสร้างผลกำไร โดยจะยึดหลักความสามารถและถนัดที่ บสก.มีอยู่ เช่น จัดตั้งบริษัทรับสำรวจทรัพย์ บริษัทประเมินราคาทรัพย์ และบริษัทดูแลทรัพย์และประเมินทรัพย์ เพื่อที่จะต่อยอด บสก.เป็นธนาคารเพื่อการพัฒนาสินทรัพย์แห่งประเทศไทยต่อไป 
สุเมธ ระบุว่า ในช่วง 8 ปีของการทำงานในยุค บรรยง วิเศษมงคลชัย อดีตเอ็มดี บสก. ถือว่า 4 ปีแรกเป็นการซ่อมแซม บสก. 4 ปีหลังเป็นการสร้าง บสก. 
“คุณบรรยงถือว่าทำความสำเร็จมาก ทำให้ บสก.เป็นที่รู้จัก ส่วนผมมีวาระทำงาน 2 ปี จะช่วยสานต่อและเสริม บสก.ให้แข็งแกร่งขึ้น และที่เหลือก็ให้ผู้บริหารคนใหม่สานต่อ และขยายให้ถึงเป้าหมายการเป็นธนาคารเพื่อการพัฒนาสินทรัพย์ และนำ บสก.เข้าจดทะเบียนในตลาดหลักทรัพย์” สุเมธ กล่าว
สำหรับผลการดำเนินการในช่วง 7 เดือนที่ผ่านมา (ม.ค.ก.ค. 2553) พบว่า บสก.มีรายได้จากการปรับโครงสร้างหนี้และจำหน่ายสินทรัพย์รวม 8,174.48 ล้านบาท คิดเป็น 117.15% ของเป้าหมาย จากเป้าหมาย 7 เดือน ที่จำนวน 6,978 ล้านบาท และมีกำไรสุทธิ 1,700 ล้านบาท คาดว่าทั้งปีจะมีรายได้ตามเป้าหมาย 11,963 ล้านบาท และมีกำไร 2,000 ล้านบาท หรือคิดเป็นอัตรากำไร 20% 
สำหรับโครงการช่วยบรรเทาผลกระทบจากเศรษฐกิจ และช่วยลูกหนี้รายย่อยโครงการ “ช่วยคืนทรัพย์ให้คุณ” มีลูกค้าเข้าร่วมโครงการ 2,112 ราย มูลค่า 3,847 ล้านบาท และโครงการผ่อนชำระกับ บสก.มีลูกค้าจำนวน 1,387 ราย รวมมูลค่าสินทรัพย์ 414 ล้านบาท 
ปัจจุบัน ณ เดือน ก.ค. 2553 บสก.มีสินทรัพย์ด้อยคุณภาพ (เอ็นพีแอล) 45,566 ราย คิดเป็นมูลค่า 236,243 ล้านบาท สินทรัพย์รอการขาย (เอ็นพีเอ) 15,370 รายการ คิดเป็นมูลค่า 38,996 ล้านบาท โดยที่ผ่านมาได้รับซื้อเอ็นพีเอและเอ็นพีแอลจากสถาบันการเงินรวม 15,792.08 ล้านบาท และคาดว่าทั้งปีจะรับซื้อเอ็นพีเอและเอ็นพีแอลได้ตามเป้าหมายที่ 1.9 หมื่นล้านบาท
มุมมองภาวะเศรษฐกิจ บสก. คาดว่าในปีนี้เศรษฐกิจจะมีอัตราการเติบโต 5.86% อัตราดอกเบี้ยน่าจะปรับตัวอยู่ที่ 2% และปีหน้าอัตราดอกเบี้ยอยู่ที่ 3% ภาวะอสังหาริมทรัพย์ในตลาดบ้านมือสองคาดว่าจะฟื้นตัวในช่วงไตรมาสสุดท้าย (ก.ย.ธ.ค.) 
สุเมธ กล่าวว่า หลังจากที่มาตรการอสังหาริมทรัพย์หมดอายุจะทำให้ราคาบ้านสูง 35% เนื่องจากราคาวัสดุก่อสร้างปรับสูงขึ้น และจากการพัฒนาแนวรถไฟฟ้าไปสู่ชานเมืองมากขึ้น จะทำให้อีก 510 ปี บ้านทาวน์เฮาส์ บ้านเดี่ยว บ้านแฝด จะมีความนิยมมากขึ้น ที่อยู่อาศัยมือสองที่ขายดีในปีนี้คือคอนโดมิเนียมกลางเมือง และใกล้แนวรถไฟฟ้า ระดับราคา 23 ล้านบาท เนื่องจากกลุ่มลูกค้าที่ต้องการคอนโดมิเนียมที่สร้างเสร็จมีจำนวนมากขึ้น ส่วนธุรกิจอสังหาริมทรัพย์ได้รับผลกระทบจากการขึ้นดอกเบี้ยมีไม่มากนัก 
“ปัจจัยอัตราดอกเบี้ยส่งผลกระทบกับธุรกิจอสังหาริมทรัพย์ไม่มาก เพราะถือว่าดอกเบี้ยยังอยู่ในเกณฑ์ต่ำ แต่จะส่งผลให้ลูกค้าดูสถานการณ์ก่อนการตัดสินใจซื้อ” สุเมธ ระบุ
อย่างไรก็ตาม ในช่วงที่ผ่านมา บสก.ได้ว่าจ้างบริษัท ทรีนีตี้ แอ๊ดไวซอรี่ 2001 เป็นที่ปรึกษาทางการเงิน ซึ่งเห็นวาว่าควรดำรงบทบาทของ บสก.ไว้โดยต่อเนื่อง เพื่อรักษาเสถียรภาพของระบบสถาบันการเงิน 
โดยภาครัฐสามารถใช้ บสก.เป็นเครื่องมือในการรักษาเสถียรภาพได้ทั้งในยามปกติและในช่วงที่เกิดวิกฤต 
นับจากนี้ต้องติดตามภารกิจ บสก. จะสมราคาคุยการนำ บสก.ก้าวสู่การเป็นเอเอ็มซีแห่งชาติ และธนาคารเพื่อการพัฒนาสินทรัพย์ไทยได้หรือไม่